Johnny Boalth Lambertsen har fået grønt lys til at stille op for Pernille Vermunds parti, fortæller han

Godt 10.000 danskere stiller op til kommunalvalget i slutningen af november.

Én af dem hedder Johnny Boalth Lambertsen. Han blev i denne uge offentliggjort som kandidat i Esbjerg Kommune for Nye Borgerlige, der i denne weekend holder årsmøde.

I begyndelsen af 2012 opfordrede han til, at problemerne i Odense bydelen Vollsmose løses med en metode tidligere anvendt af verdenshistoriens værste diktatorer.

'Vi skal have etniske udrensning hus til hus, det er fandme ved at være for meget'.

Sådan skrev Johnny Boalth Lambertsen i Facebook-gruppen 'Stop Islamiseringen af Danmark'.

Etnisk udrensning er ifølge FN en forbrydelse mod menneskeheden og kan straffes under folkedrabs-konventionen.

'Det burde være danskere i vores eget land, der rejser os, og kan politiet ikke finde ud af det sammen med politikerne, så må vi gøre det,' skriver Johnny Boalth Lambertsen desuden.

Han foreslog også at oprette særlige 'patruljer' i området.

'Så må vi beskytte vores danskere med patruljer, der kan kooridinere indsatser rundt om i området', lød hans forlsag.

De hårde kommentarer kom under et opslag, hvor Johnny Boalth Lambertsen delte en artikel om indbrud i Vollsmose.

Lang tid siden

Kommentarerne er ikke længere er at finde på nettet, da gruppen er blevet lukket.

Johnny Boalth Lambertsen siger i dag om sit barske ordvalg:

- Det er så lang tid siden. Det er noget, jeg har lagt bag mig.

- Tager du afstand fra dine egne ord?

- Ja, det gør jeg da. Der er sket det, at man bliver lidt mere fornuftig.

- Hvad har dit nye parti sagt til, at du har ment den slags?

- De har sagt, at livet går videre.

- Så Pernille Vermund har sagt, at du godt kan stille op, selv om du har haft den slags ytringer?

- Ja, åbenbart. Det har jeg fortalt i forbindelse med, at jeg kom ind i partiet.

- Hvem har du fortalt det til?

- Jeg har sagt det til vores presseansvarlige.

- Så du har fået grønt lys til at stille op til byrådet?

- Ja, for de ved godt, hvad jeg står for, siger Johnny Boalth Lambertsen.

Der skete mange ting dengang

- Hvordan vil du overbevise folk om, at du ikke længere mener den slags?

- Jeg vil slet ikke tage del i den del af debatten. Jeg vil satse mere på socialpolitikken og vores skoler.

- Men hvad vil du sige, hvis en vælger spørger dig: 'Hvordan, Søren, kunne du finde på at skrive sådan noget?'

- Så vil jeg sige det samme, som jeg lige har sagt til dig.

- Og det er?

- Det er noget, som hører fortiden til.

- Så du mener, at når ting er sket i fortiden, så behøver man ikke forklare det nærmere?

- Nej, man kan også sige ingen kommentarer...

- Det hører ellers til i den hårdere ende af ting, man kan skrive...

- Hvad kan jeg sige; det hører fortiden til. Man bliver mere sund og fornuftig, som livet skrider frem.

- Men kan du ikke sige lidt om, hvordan man kommer hen til at skrive den slags på nettet. Det er kun fem på siden?

- Hvis jeg kunne give dig en gyldig grund, så ville jeg kunne svare dig. Der er skete mange ting i mit liv dengang i 10, 11 og 12. Og det er ikke noget jeg graver så meget i. Som sagt så bliver man mere voksen og følsom.

Lidt mere følsomt. Lidt mere fornuftigt

- Det lyder som om du på daværende tidspunkt havde islam og indvandringen som mærkesag. Det er jo også Nye Borgerliges mærkesag. Du skriver bl.a. dengang af Danmark må rejse sig. Det lyder lidt som Nye Borgerliges retorik. Så hvor er du i dag?

- Nu eksisterede Nye Borgerlige ikke på det tidspunkt. Og der er rendt meget vand igennem åerne og søerne siden det tidspunkt. Hvad jeg har sagt og skrevet dengang, det har ikke noget at gøre med dét, jeg stiller op med i dag. Det er med en helt anden forudsætning. En helt anden baggrund. Lidt mere følsomt. Lidt mere fornuftigt.

- Men hvis du gerne vil tale socialpolitik, føler du så, at du kan tage ud i socialt belastede boligområdet og blive taget seriøst?

- Ja, det vil jeg gøre på et mere sagligt plan, hvor vi skal mødes. Vi skal have fundet en løsning på de problematikker, der er forskellige steder i Danmark.Også i Esbjerg.

Tidligere medlem af kontroversiel gruppe

I Facebook-tråden fra 2012 skriver Nye Borgerlige-kandidaten også, at han er medlem af den kontroversielle højregruppe Stop islamiseringen af Danmark (SIAD), der kalder sig en 'modstandsbevægelse', som åbent kæmper imod islam med demonstrationer og aktioner.

'Jeg er med i SIAD og det er jeg stolt af. Jeg er der side by side,' lyder det fra Johnny Boalth Lambertsen.

Over for Ekstra Bladet vil Johnny Boalth Lambertsen ikke kommentere sin tilknytning til SIAD. Men gør dog klart, at han ikke længere er en del af gruppen.